Helsingissä ja todennäköisesti myös Suomessa on ensimmäistä kertaa syntynyt tilanne, jossa vähemmistö jonkin asuinalueen asukkaista kuuluu kirkkoon. Asiasta tiedotti keskiviikkona vapaa-ajattelijoiden Eroakirkosta.fi-sivusto ja sen vahvistaa Helsingin seurakuntayhtymän viestintäpäällikkö Kimmo Holappa.

Kalliossa evankelis-luterilaiseen kirkkoon kuuluu 49,9 prosenttia ja Paavalin kirkon alueella Vallilassa 49,3 prosenttia.

–Se tilastointi mikä meillä on, ja se ulottuu tosi kauas, niin tilanne on se, että Helsingissä mentiin ensimmäistä kertaa alle 50 prosentin, Kimmo Holappa sanoo Uudelle Suomelle.

Mittaustulos on vuoden 2014 viimeiseltä päivältä. Tieto julkistettiin viime viikolla.

Holappa arvelee, että muualla Suomessa ei olisi yhtään evankelis-luterilaista seurakuntaa, johon kuuluisi alle puolet alueen asukkaista.

Vapaa-ajattelijoiden tiedotteen mukaan evankelis-luterilainen kirkko on jossain päin Suomea vähemmistön roolissa ”ensimmäisen kerran vuosisatoihin”. Eroakirkosta.fi-sivusto katsoo, että luvut osoittavat entistä vankemmat perusteet valtionkirkkojärjestelmän purkamiselle.

Mistä helsinkiläisalueiden tilanne voi kertoa, Kimmo Holappa?

–Kallion ja Paavalin seurakunnissa on esimerkiksi paljon nuorempaa väkeä ja opiskelijaikäistä porukkaa, joilla se kirkkoon kuulumisprosentti on pienempi kuin muissa ikäluokissa. Se on varmasti yksi selittäjä. Helsingissä on yleisesti tilanne vähän erilainen kuin muualla maassa, Holappa vastaa.